登秦嶺作時陷賊歸國
作者：儲光羲
朝代：唐

paragraphs: 朝出猛獸林，躨跜登高峰。
僮僕履雲霧，隨我行太空。
羲和舒靈暉，倏忽西極通。
迴首望涇渭，隱隱如長虹。
九逵合蒼蕪，五陵遙瞳矇。
鹿遊大明殿，霧濕華清宮。
網羅蠛蠓時，顧齒熊羆鋒。
失途走江漢，不能有其功。
氣逐招遙星，魂隨閶闔風。
惟言宇宙清，復使車書同。
林木被繁霜，合沓連山紅。
鵬鶚勵羽翼，俯視荆棘叢。
誓將食鶬鴞，然後歸崆峒。